RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament (KE) Nru 453/2008 tal-Parlament Ewropew u tal-Kunsill dwar l-istatistika ta’ kull tliet xhur dwar il-postijiet tax-xogħol vakanti fil-Komunità /* COM/2013/0571 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament (KE) Nru 453/2008 tal-Parlament Ewropew u tal-Kunsill dwar l-istatistika ta’ kull tliet xhur dwar il-postijiet tax-xogħol vakanti fil-Komunità (Test b'rilevanza għaż-ŻEE) 1. Introduzzjoni L-istatistika dwar postijiet tax-xogħol vakanti (JVS) tipprovdi informazzjoni dwar l-għadd ta’ impjiegi li jkunu vakanti f’mument partikolari fiż-żmien. Dawn jikkorrispondu mal-parti tad-domanda għall-ħaddiema li ma tintlaħaqx mill-provvista tax-xogħol, u b’hekk jipprovdu informazzjoni fundamentali dwar id-daqs u l-istruttura tad-difetti tas-suq tax-xogħol. Ir-Regolament (KE) Nru 453/2008 tal-Parlament Ewropew u tal-Kunsill tat-23 ta’ April 2008 dwar l-istatistika ta’ kull tliet xhur dwar il-postijiet tax-xogħol vakanti fil-Komunità[1] ("Ir-Regolament tal-JVS") jistabbilixxi l-qafas għall-produzzjoni, it-trażmissjoni u l-evalwazzjoni tal-istatistika ta' kull tliet xhur dwar il-postijiet tax-xogħol vakanti. L-Artikolu 10 tar-Regolament tal-JVS jitlob lill-Kummissjoni li tirrapporta lill-Parlament Ewropew u lill-Kunsill dwar l-implimentazzjoni tiegħu sal-24 ta' Ġunju 2010 u kull tliet snin wara dan. Ir-rapport għandu jivvaluta l-kwalità tal-istatistika pprovduta mill-Istati Membri kif ukoll il-kwalità tal-aggregati Ewropej, u għandu jidentifika oqsma għal titjib potenzjali. Dan huwa t-tieni rapport li l-Kummissjoni tissottometti lill-Parlament Ewropew u lill-Kunsill[2]. Jibni fuq l-esperjenza akkumulata matul it-trażmissjoni ta’ dejta ta' kull tliet xhur u mid-dokumentazzjoni pprovduta mill-Istati Membri fir-rapporti annwali ta’ kwalità tagħhom. It-Taqsima 2 ta’ dan ir-rapport tippreżenta l-progress li sar fl-aħħar tliet snin fl-implimentazzjoni tar-Regolament tal-JVS. It-Taqsima 3 tivvaluta l-kwalità tal-istatistika dwar il-postijiet tax-xogħol vakanti. It-Taqsima 4 tiffoka fuq l-aggregati Ewropej. Fl-aħħar nett, it-Taqsima 5 tiġbed il-konklużjonijiet u tissuġġerixxi modi kif l-aspettattivi tal-utenti jistgħu jiġu sodisfatti saħansitra aħjar fil-futur. 2. Implimentazzjoni 2.1 Il-Qafas legali Il-Kummissjoni adottat żewġ Regolamenti ta’ Implimentazzjoni biex tikkomplementa l-qafas ġenerali stabbilit mir-Regolament tal-JVS, jiġifieri: · Ir-Regolament tal-Kummissjoni (KE) Nru 1062/2008[3] li jiddefinixxi proċeduri ta’ aġġustament staġjonali li għandhom jiġu applikati mill-ewwel tlett xhur tal-2014 kif ukoll l-istruttura, il-kontenut u d-dati tat-trażmissjoni tar-rapporti annwali ta' kwalità li għandhom jiġu pprovduti mill-Istati Membri lill-Kummissjoni; · Ir-Regolament tal-Kummissjoni (KE) Nru 19/2009[4] fejn it-terminu "impjieg battal" huwa definit; L-iskadenzi tat-trażmissjoni huma fissi u l-perjodi ta’ żmien li se jkunu koperti mill-ewwel trażmissjoni tad-dejta huma speċifikati. Fl-aħħar nett, il-pajjiżi li qed imexxu l-istudji ta’ fattibbiltà u s-suġġetti koperti minn dawn huma elenkati fl-Anness ta’ dan l-att legali. Skont il-leġiżlazzjoni ta’ hawn fuq, l-Istati Membri kollha huma obbligati li jikkunsinnjaw ċikli ta’ żmien għan-numru ta’ postijiet vakanti u l-għadd ta’ postijiet mimlija, li jibda fl-ewwel kwart tal-2010, mhux aktar tard minn 70 jum wara t-tmiem tal-perjodu ta’ tliet xhur. Barra minn hekk, l-Istati Membri fejn l-għadd ta’ impjegati jirrappreżentaw aktar minn 3 % tat-total tal-UE għandhom jittrażmettu d-dejta 45 jum wara t-tmiem tal-perjodu ta’ tliet xhur. L-Istati Membri għandhom jipprovdu l-għadd tal-postijiet tax-xogħol vakanti u mimlija għal kull unità tan-negozju u għal kull taqsima tal-klassifikazzjoni tar-Reviżjoni tan-NACE 2 tal-attivitajiet ekonomiċi[5]. Madankollu, għan-negozji ż-żgħar (definiti bħala unitajiet b’inqas minn 10 impjegati) kif ukoll it-taqsimiet tan-NACE O sa S[6] (fejn l-attivitajiet ewlenin huma l-amministrazzjoni pubblika, is-servizzi tas-saħħa u l-edukazzjoni), ir-Regolament tal-JVS jistipula li dawk l-Istati Membri li għandhom diffikultajiet biex jipprovdu d-dejta għandhom iwettqu studji ta’ fattibbiltà. 2.2 Studji ta’ fattibbiltà Id-Danimarka, Spanja, Franza, l-Italja, Malta u l-Awstrija mexxew l-istudji ta' fattibbiltà msemmija hawn fuq. Kollha kemm huma għaddew ir-riżultati lill-Eurostat, għalkemm il-konklużjonijiet varjaw fir-rigward tal-possibbiltà ta’ estensjoni tal-kamp ta’ applikazzjoni tal-JVS fi żmien qasir. Wara l-istudji ta’ fattibbiltà, Spanja u l-Awstrija immedjatament mexxew sabiex ikopru l-ekonomija sħiħa. Id-Danimarka bdiet tiġbor id-dejta għan-negozji ż-żgħar u Malta inkludiethom għat-taqsimiet tan-NACE O sa S. Franza tiġbor id-dejta għan-negozji ż-żgħar fuq bażi annwali u qed taħdem biex testendi l-kopertura tal-JVS għall-partijiet mhux tas-suq tat-taqsimiet tan-NACE O sa S. L-Italja ma rreġistrat l-ebda progress tanġibbli s’issa. Ir-Regolament tal-JVS jitlob lill-Kummissjoni (Eurostat) li tadotta miżuri ladarba r-riżultati tal-istudji tal-fattibbiltà jsiru disponibbli. Skont dan ir-rekwiżit, il-Kummissjoni bħalissa qed tirrifletti dwar l-azzjoni xierqa li għandha tittieħed. 2.3 Żviluppi wara l-aħħar rapport Mill-ewwel rapport lill-Parlament Ewropew u lill-Kunsill fl-2010, l-Istati Membri komplew jiżviluppaw il-ġbir u t-trażmissjoni ta’ dejta tal-JVS. Il-Kummissjoni tat lil xi wħud minnhom appoġġ finanzjarju għal dan l-għan, kif provdut fl-Artikolu 8(1) tar-Regolament tal-JVS. L-aħħar sessjoni tal-għotjiet tal-JVS saret fl-2012. L-għotjiet appoġġjaw il-benefiċjarji fit-tfassil ta' stħarriġiet tal-JVS ġodda jew fit-titjib tal-ġbir tad-dejta eżistenti, pereżempju permezz ta’ miżuri li jnaqqsu l-piż tar-rispons. Mill-2010, l-Istati Membri kollha pprovdew statistiċi dwar il-postijiet tax-xogħol vakanti. Madankollu, xi pajjiżi, f’konformità mad-dispożizzjonijiet speċifiċi tar-Regolament tal-JVS, eskludew in-negozji ż-żgħar jew waħda jew aktar mit-taqsimiet tan-NACE O sa S, minħabba d-diffikultajiet li huma setgħu kellhom meta jibdew jiġbru d-data. 22 Stat Membru issa jipprovdu dejta għall-ekonomija kollha. Għall-bqija tal-pajjiżi (id-Danimarka, il-Greċja, Franza, l-Italja u Malta) għad hemm differenzi fil-kopertura relatati mal-unitajiet tan-negozji ż-żgħar jew tat-taqsimiet tan-NACE O u/jew minn P sa S. Mill-2010 ‘l hawn, l-Eurostat ippubblikat ir-rata tal-postijiet tax-xogħol vakanti, jiġifieri l-proporzjon tal-postijiet vakanti (okkupati + vakanti) fil-postijiet kollha, madwar 80 ġurnata wara t-tliet xhur ta’ referenza (T+80). Fl-2011, il-puntwalità fir-rappurtar tjiebet kunsiderevolment hekk kif l-Eurostat bdiet il-kumpilazzjoni tal-istimi immedjati għar-rata tal-postijiet tax-xogħol vakanti għall-Unjoni Ewropea u għaż-żona tal-euro. Din l-istima immedjata fuq ir-rata ta’ kull tliet xhur dwar il-postijiet tax-xogħol vakanti għall-ekonomija kollha hija disponibbli fuq il-websajt tal-Eurostat, madwar 50 jum wara t-tmiem tal-perjodu ta’ tliet xhur (T+50). Fl-2012, il-Kroazja estendiet il-ġbir tal-JVS tagħha biex tkopri n-negozji ż-żgħar fil-ħin għall-isħubija tagħha fl-1 ta’ Lulju 2013. Bil-għan li jsir skambju tal-prattiki tajbin, l-Istati Membri u l-Eurostat organizzaw, b’mod konġunt, serje ta’ sessjonijiet ta' ħidma li indirizzaw il-kwistjonijiet ta' kwalità u disseminazzjoni, kif ukoll kwistjonijiet metodoloġiċi, inklużi l-kalkolu ta’ koeffiċjenti tal-varjazzjoni għall-postijiet tax-xogħol vakanti. L-aħħar sessjoni ta' ħidma saret fil-Lussemburgu f’Marzu 2013. 3. Kwalità Il-kwalità hija vvalutata abbażi tal-ħames dimensjonijiet ewlenin definiti mill-gwida "ESS Standard for Quality Reports" (l-Istandard tas-SSE għar-Rapporti dwar il-Kwalità)[7], jiġifieri: ir-rilevanza, il-preċiżjoni, il-puntwalità, il-koerenza/komparabbiltà u l-aċċessibbiltà/ċarezza. 3.1 Rilevanza Il-ġbir ta’ dejta tal-JVS huwa rilevanti ħafna, għax jipprovdi l-uniku sors armonizzat għall-kejl tad-domanda għax-xogħol li mhix milħuqa. Dejta ta' kull tliet xhur dwar il-postijiet tax-xogħol vakanti hija użata fi ħdan is-servizzi tal-Kummissjoni (Direttorat Ġenerali tal-Impjiegi, l-Affarijiet Soċjali u l-Inklużjoni) u mill-Bank Ċentrali Ewropew għall-monitoraġġ tal-iżviluppi fuq perjodu qasir fiċ-ċiklu tan-negozju u fis-suq tax-xogħol. Il-JVS huma waħda mill-Indikaturi Ekonomiċi Ewropej Prinċipali (IEEPs)[8] li ġew magħżula bħala għodod biex jissorveljaw l-iżviluppi makroekonomiċi infraannwali. Id-dejta tal-JVS tintuża wkoll għall-analiżi strutturali bbażata fuq l-indikaturi, imwettqa fil-kuntest tal-istrateġija Ewropa 2020 għal tkabbir intelliġenti, sostenibbli u inklużiv[9]. Żewġ indikaturi bbażati fuq il-JVS ġew inklużi fil-Qafas tal-Valutazzjoni Konġunta, li hija t-tabella ta’ valutazzjoni użata biex tissorvelja l-progress li sar fil-parti relatata mal-impjiegi tal-istrateġija Ewropa 2020. Ir-rilevanza tal-JVS se tiżdied iżjed jekk jingħalqu id-differenzi fil-kopertura eżistenti fid-dispożizzjoni mhux obbligatorja tal-istatistika dwar it-taqsimiet NACE O sa S u n-negozji ż-żgħar. 3.2 Preċiżjoni Il-kalkolu ta' koeffiċjenti ta' varjazzjoni għall-postijiet tax-xogħol vakanti hu partikolarment diffiċli minħabba t-tqassim żbilanċjat ħafna tal-postijiet vakanti, jiġifieri t-tweġibiet għandhom it-tendenza li jkunu 0. Skont ir-rapporti tal-kwalità għas-sena ta’ referenza 2011, il-koeffiċjenti ta’ varjazzjoni għall-istimi tal-Istati Membri kienu jvarjaw bejn wieħed u seba’ fil-mija għall-għadd tal-postijiet tax-xogħol vakanti, bil-Bulgarija biss barra minn din il-medda. Ir-reviżjonijiet tal-istimi huma ta’ tħassib partikolari lill-utenti, u huma element importanti tal-preċiżjoni. Is-sitwazzjoni hija differenti għaż-żewġ rilaxxi tar-rata tal-postijiet tax-xogħol vakanti. Normalment l-informazzjoni mill-Istati Membri kollha hija disponibbli fid-dejta mxerrda fi T+ 80 jum. Għalhekk l-istimi ppubblikati għaż-żona tal-euro u l-UE-27 (l-istimi T+80) ikopru d-dejta kollha rċevuta. Dawn huma soġġetti għal reviżjonijiet ladarba l-Istati Membri jagħtu d-dejta wara l-iskadenza għall-pubblikazzjoni. Fil-fatt, ilu ma jkun hemm reviżjoni għall-istimi taż-żona tal-euro jew tal-UE-27 tar-rata tal-postijiet tax-xogħol vakanti mit-tielet kwart tal-2010. L-istimi immedjati tar-rata aggregata tal-postijiet tax-xogħol vakanti għaż-żona tal-euro u l-UE-27, li huma ppubblikati fi T+50 jum, huma miftuħa għal reviżjoni qabel ma l-istimi T+80 jiġu rilaxxati. S'issa kien hemm biss reviżjonijiet limitati. Fis-sitt kwarti 2011Q3 sa 2012Q4, fejn l-istimi immedjati s'issa ġew ippubblikati, l-istima għaż-żona tal-euro ġiet irreveduta darbtejn (fil-2012Q1 b'0.1 punti perċentwali minn 1.6 %, għal 1.7 % fil-2012Q4 bi -0.2 punti perċentwali minn 1.8 % għal 1.6 %), filwaqt li l-istima tal-UE27 ġiet irreveduta darba (fil-2012Q4 bi -0.2 punti perċentwali minn 1.6 % għal 1.4 %). Xi Stati Membri, speċjalment fil-bidu tas-serje tagħhom, għamlu reviżjonijiet sinifikanti kemm fl-għadd ta’ postijiet tax-xogħol vakanti u kemm fl-għadd ta’ postijiet mimlija. Madankollu, dan ma kellu l-ebda impatt imdaqqas fuq l-aggregati Ewropej, għaliex primarjament saru fl-Istati Membri ż-żgħar. 3.3 Puntwalità Il-biċċa l-kbira tal-Istati Membri ssodisfaw l-obbligi legali tagħhom f’termini tat-trażmissjoni puntwali tad-dejta tal-JVS. Madankollu, fil-każ tal-Greċja, immaterjalizza dewmien strutturali. Pjan direzzjonali ġie miftiehem ma’ dan il-pajjiż biex isolvi l-problema tat-trażmissjonijiet tardivi tad-dejta. Il-puntwalità tjiebet mill-aħħar rapport, prinċipalment bl-introduzzjoni fl-2011 tal-istimi immedjati għaż-żona tal-euro u l-UE, li huma ppubblikati 50 jum wara t-tmiem tal-perjodu ta’ tliet xhur, ħafna qabel il-mira oriġinali ta' T+75 jum stabbilita fil-qafas tal-IEEP. It-tieni stima li tkopri l-Istati Membri kollha ġiet ippubblikata madwar 80 jum wara t-tliet xhur ta’ referenza. 3.4 Il-koerenza u l-komparabbiltà Il-koerenza ta’ postijiet tax-xogħol vakanti ma tistax tiġi vverifikata direttament għaliex ma hemm l-ebda sors armonizzat għall-kejl miġbur f’livell Ewropew li jkejjel id-domanda mhux milħuqa fis-suq tax-xogħol. Filwaqt li f’ħafna pajjiżi, jingħaddu l-postijiet vakanti li huma rrappurtati lis-servizzi pubbliċi tal-impjieg, l-użu ta' dawn iċ-ċifri għall-verifika tal-koerenza tal-JVS huwa problematiku minħabba li huma jbatu minn kopertura baxxa qawwija u huma bbażati fuq definizzjonijiet nazzjonali. L-għadd tal-postijiet tax-xogħol mimlija, varjabbli li huwa parti tad-denominatur għar-rata ta' postijiet vakanti, għandu jitqabbel mal-informazzjoni li ġejja minn sorsi oħra, partikolarment l-għadd ta’ persuni impjegati rrapportat fl-Istħarriġ dwar il-Forza tax-Xogħol. L-Eurostat ftiehmet mal-Istati Membri sabiex jestendu l-ambitu tar-rappurtar ta' kwalità b’mod korrispondenti. Il-paraguni u l-valutazzjonijiet sussegwenti tad-differenza għandhom jieħdu kont tad-differenzi kunċettwali u relatati mal-istħarriġ li jinstabu bejn is-sorsi. Fir-rigward tal-komparabbiltà, id-data ta’ referenza hija karatteristika importanti li għaliha id-dejta tal-JVS trid tinġabar fi kwart wieħed. Skont l-Artikolu 2 tar-Regolament tal-Kummissjoni (KE) Nru 19/2009, preferenza tingħata lill-ġbir ta’ informazzjoni fuq bażi kontinwa jew fuq diversi dati matul it-tliet xhur. Għalissa, tnax-il Stat Membru u l-Kroazja biss[10] qed jiġbru d-dejta tal-JVS f'diversi dati matul il-perjodu ta' tliet xhur. Huwa rrakkomandat li l-Istati Membri l-oħra jibdew jużaw l-istess prattika sabiex jiżguraw li l-istima għat-tliet xhur sħaħ tkun kompletament rappreżentattiva. Fl-aħħar nett, l-isfida ewlenija fir-rigward tal-komparabbiltà hija li l-Istati Membri kollha jridu jkopru l-ekonomija kollha kemm hi fl-istħarriġ dwar il-postijiet tax-xogħol vakanti tagħhom, jiġifieri, li jinkludu n-negozji ż-żgħar u t-taqsimiet NACE O sa S. Kif stipulat hawn fuq fit-taqsimiet 2.2 u 2.3, ħames Stati Membri għadhom lura f'dan l-għan. 3.5 Aċċessibbiltà u ċarezza L-istatistiċi dwar il-postijiet tax-xogħol vakanti huma disponibbli permezz tal-mezzi ta’ tixrid tas-soltu tal-Eurostat, jiġifieri, id-database elettronika tal-Eurobase u l-paġni ddedikati għall-Istatistika Spjegata fuq il-websajt tal-Eurostat[11]. Dan tal-aħħar jipprovdi l-informazzjoni f’waqtha dwar ir-rata tal-postijiet tax-xogħol vakanti kemm għall-aggregati Ewropej u kemm għall-pajjiżi individwali, inklużi grafiċi dwar l-iżviluppi tul iż-żmien. L-Istati Membri jipprovdu rapporti annwali ta' kwalità skont ir-Regolament tal-Kummissjoni (KE) Nru 19/2009 li jagħti lill-Eurostat is-setgħat biex taġġorna l-metadejta pprovduta lill-utenti. L-aċċessibbiltà u ċ-ċarezza tad-dejta dwar ir-rata tal-postijiet tax-xogħol vakanti jistgħu għalhekk jitqiesu tajbin. 4. L-aggregati Ewropej L-aggregati Ewropej bħalissa jixxerrdu biss għar-rata tal-postijiet tax-xogħol vakanti, u mhux għall-għadd assolut tal-postijiet tax-xogħol vakanti. Ir-raġuni hija li n-nuqqasijiet sottostanti fil-kopertura tan-negozji ż-żgħar u t-taqsimiet NACE O sa S jaffettwaw direttament in-numru ta’ postijiet tax-xogħol vakanti, filwaqt li r-rata ġenerali mhux bilfors jiġu affettwati. Madankollu, l-istudji ta' kwalità mwettqa f’xi pajjiżi li jkopru l-ekonomija kollha kemm hi, pereżempju, it-tqabbil tal-postijiet vakanti fin-negozji ż-żgħar ma’ dawk f’sezzjonijiet oħra tal-ekonomija, jissuġġerixxu li din is-suppożizzjoni ma żżommx għalkollox. Bħala konsegwenza, hemm riskju li r-rata ta’ postijiet vakanti, kemm fl-UE u kemm fiż-żona tal-euro, qed tiġi ssottovalutata. Minkejja din ir-raġuni, il-kwalità tal-aggregati Ewropej tista' titqies bħala sodisfaċenti. L-istimi immedjati jistgħu jkunu wkoll ikkunsidrati bħala affidabbli, b’reviżjonijiet minuri li jsiru biss meta d-dejta finali tkun irrilaxxata madwar xahar wara l-pubblikazzjoni immedjata. 5. Konklużjonijiet Sar ħafna progress f’dawn l-aħħar tliet snin sabiex tiġi implimentata l-leġiżlazzjoni tal-JVS u biex tinbena statistika tajba fil-qasam tal-postijiet tax-xogħol vakanti. Dejta tal-pajjiż ntbagħtet fil-ħin u l-aggregati Ewropej ġew ippubblikati kif kien skedat. Il-puntwalità tjiebet aktar fl-2011 meta l-Eurostat bdiet tippubblika l-istimi immedjati. L-aggregati Ewropej ippubblikati, kemm għall-istimi immedjati u kemm għall-istimi finali, kienu soġġetti għal reviżjonijiet minuri biss. Barra minn hekk, uħud mill-pajjiżi li qabel kienu jagħmlu kopertura aktar limitata tal-ekonomija wessgħu l-ambitu tal-istħarriġ tal-JVS tagħhom fil-passat reċenti. Madankollu, kopertura mhux kompluta għadha r-raġuni ewlenija li d-dejta tal-JVS ma tintużax b’mod usa’. Hija ta’ importanza kbira li l-Istati Membri kollha jkopru s-settur pubbliku u n-negozji ż-żgħar b’mod sħiħ fl-istimi tagħhom ta’ kull tliet xhur. Il-Kummissjoni se teżamina kif tista’ ttejjeb is-sitwazzjoni f’dan ir-rigward, inkluża l-possibbiltà ta’ inizjattivi leġiżlattivi ġodda, bil-ħsieb li jiġi żgurat it-titjib meħtieġ. [1] ĠU L 145, 4.6.2008, p. 234. [2] Ara r-rapport preċedenti COM(2010) 421. [3] Ir-Regolament tal-Kummissjoni (KE) Nru 1062/2008 tat-28 ta’ Ottubru 2008 li jimplimenta r-Regolament (KE) Nru 453/2008 tal-Parlament Ewropew u tal-Kunsill dwar l-istatistika ta’ kull tliet xhur dwar impjiegi battala fil-Komunità, fir-rigward ta’ proċeduri ta’ aġġustament staġjonali u rapporti dwar il-kwalità (ĠU L 285, 29.10.2008, p. 3). [4] Ir-Regolament tal-Kummissjoni (KE) Nru 19/2009 tat-13 ta’ Jannar 2009 li jimplimenta r-Regolament (KE) Nru 453/2008 tal-Parlament Ewropew u tal-Kunsill dwar l-istatistika ta’ kull tliet xhur dwar l-impjiegi battala fil-Komunità, b’rigward tad-definizzjoni ta’ impjieg battal, id-dati ta’ referenza għall-ġbir tad-dejta, l-ispeċifikazzjonijiet għat-trażmissjoni tad-dejta u l-istudji ta’ fattibbiltà (ĠU L 9, 14.1.2009, p. 3). [5] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifikazzjoni tal-istatistika ta' attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1). [6] Li jkopru: L-amministrazzjoni pubblika u d-difiża, is-sigurtà soċjali obbligatorja (Taqsima O), l-edukazzjoni (Taqsima P), is-saħħa tal-bniedem u attivitajjiet ta’ xogħol soċjali (Taqsima Q), l-arti, l-ispettakli u r-rikreazzjoni (Taqsima R) u attivitajiet oħra ta' servizz bħall-attivitajiet tal-għaqdiet imsieħba, it-tiswija ta’ kompjuters u oġġetti personali u tad-dar, u attivitajiet oħra ta’ servizzi personali (Taqsima S). [7] Ara l-"Istandard tas-SSE għar-Rapporti dwar il-Kwalità" (disponibbli biss bl-Ingliż) fuq: http://epp.eurostat.ec.europa.eu/portal/page/portal/ver-1/quality/documents/ESQR_FINAL.pdf. [8] Komunikazzjoni tal-Kummissjoni lill-Parlament Ewropew u lill-Kunsill dwar l-istatistika taż-żona tal-euro "Lejn Metodoloġiji Aħjar għall-Istatistika u l-Indikaturi taż-Żona Ewro", COM(2002) 661. [9] Komunikazzjoni mill-Kummissjoni - "EWROPA 2020 - Strateġija għal tkabbir intelliġenti, sostenibbli u inklużiv", COM(2010) 2020. [10] Fiż-żmien tal-kitba ta’ dan id-dokument, il-Kroazja għadha mhix Stat Membru. [11] http://epp.eurostat.ec.europa.eu/statistics_explained/index.php/Job_vacancy_statistics.